khistorydata/jeongjo-sjw-relations huggingface dataset:
정조 24년 · 목
宗鉉以辭職上疏上送事馳啓敎以反詈之倅其所勘律不以嶺海從事只從箚請之譴削者卽無論其言之何如名之曰臺章則曲爲重臣地俾開察任之路都事替狀已涉過當今又引病廢務復尋辭疏當此課農捧稅之時五十州民邑之事委屬切悶輔國重臣疏事體雖異於行監司守監司而還下送之外無他好箇道理原疏與此狀啓還給爲先如例行監司之事然後更觀病勢之可強與否復有陳懇亦豈無體諒之道乎此意枚擧題送書目
정조 24년 · 강
重推北兵使李潤謙平安兵使李儒敬慶尙右兵使李栢然仍命直赴會試人不赴殿試委折査問後稟處
정조 24년 · 목
兵曹啓言慶科庭試武科殿試時直赴會試人關北馬兵方元河高宗有崔齊化關西馬兵李益祥嶺南抄上武士崔柱榮等五人各該道狀聞中不爲擧論該帥臣爲先從重推考其不赴委折査問報來後稟處關西攔後士金履默該道狀聞中以起送懸錄而不爲赴試請一體査問稟處允之
정조 24년 · 목
義禁府啓言高敞前縣監南履範告身盡行追奪徒三年定配又五年禁錮私罪施行敎以依同罪他倅例區別功議勘放草記又啓言時囚罪人南履範依同罪他囚例徒二年半定配收贖禁錮分揀告身盡行追奪放送敎以因赦令之才過定配則已收贖矣更因申百祿之同律而禁錮又分揀矣況其入於現告者無非最殘弊者如格勘罪未足以懲他大吏區別分等之際徒涉屑越事關高敞各罪皆收贖又啓言南履範等各罪禁錮旣已分揀徒配亦爲收贖而至於奪告身則考諸法典無收贖之文何以爲之乎敎以私罪代以公罪又啓言南履範同罪人朴文絅柳頤玄尹在陽申百祿等照律竝以公罪施行
정조 24년 · 목
兼弼善韓用鐸兼司書金近淳衛率尹守翼入參
정조 24년 · 강
遞承旨金履翼以崔獻重代之前望也
정조 24년 · 목
政院啓言副修撰金履度謂有身病陳疏徑出原疏纔已退却矣依定式禁推傳旨捧入敎以新進者必不無端無病而稱病姑先推考
정조 24년 · 강
命壯勇外營部將李厚在金宗赫以本營及訓局堂下將官中隨窠差定部將之代依節目差出
정조 24년 · 목
壯勇營啓言外營部將中二窠自是額外壯勇衛遙領之窠隨其作窠當以額外壯勇衛差出而昨冬窠出時適値之人以本營前銜哨官李厚在金宗赫姑爲差出矣今則額外壯勇衛中多有可合之人依本窠以額外還爲差下李厚在金宗赫今姑減下從便區處實合事宜何以爲之乎敎以丁酉禁軍一內復屬宣薦時故訓將張志恒力主參上人同爲差定之論至入於其時事目近雖只充參下而其實則此窠亦丁酉節目中宣薦內禁衛參上付祿之窠而年前故壯帥李柱國請以宣薦內禁衛額外壯勇衛中從除職多少令兵曹通同付祿在經費與官方俱爲便當仍許定式則參上權差時一依參下例但當移文付祿而已初旣不爲提稟今又豈可無端減下乎兩人本營及訓局堂下將官中隨窠差定後依節目差代
정조 24년 · 강
給金山郡燒戶恤典
정조 24년 · 목
慶尙監司申耆以金山郡民家二十二戶燒燼事馳啓敎以各別顧助從速奠接之意嚴飭該邑事回諭該倅就理行査曠官可悶査啓何至今不爲乎此意一體回諭
정조 24년 · 목
敎曰明日由逌瞻門展拜景慕宮該房知悉
정조 24년 · 목
敎曰次對久未爲之明日依例來會
정조 24년 · 강
命兵曹參判李書九參知朴崙壽改差
정조 24년 · 목
書九等在外兵曹以明日動駕時守宮及侍衛不備請竝改差允之
정조 24년 · 강
命全羅兵營附城二千戶外餘戶屬之本官事不卽擧行委折令廟堂關問草記守仁烽軍以兵營屬四面民丁代充仍令監營方物兵營替封價米還送事亦爲關問稟處
정조 24년 · 목
承旨趙弘鎭啓言近來各邑軍丁到處苟艱而至若湖南之康津尤爲甚焉蓋其兵營屬回面之民不得塡充於軍額故本縣各面避役之民每多投屬於營面闔境民情實有軍丁不均之歎年前慰諭使徐榮輔以附城二千戶外餘戶竝屬本官依他民籤丁之意書啓蒙允而後復因循尙未擧行矣臣待罪本邑曾知此弊今因言端敢此仰達矣敎以承旨中曾經該閫人亦陳所見前全羅兵使徐英輔曰兵營移設之後附近四面民戶之不責徭役不充軍丁實係無義而各邑民人之相率投托者專出於利其無役也今若付之本官一竝簽丁則誠有稍稍渙散之慮其在重關防之道此亦不可不念臣意則各營所管守仁烽燧在於營下十里許而軍則散在各邑分當守直之際徒煩往來之勞易致闕額之弊從今就四面民丁中代充事甚便好矣因此又有所懷敢此仰達矣監兵營年例方物進上自其營各有封進各道同然而至於湖南則監營方物只以折半價米七十石劃給而卜定於兵營雖未知其例之創自何時似有違於各道通行之規矣且近來營力凋弊工匠逃散萬無替封之望價米則還送監營方物則依他道例自監營封進恐合事宜矣敎以旣有甲寅慰諭使書啓後知委則二千戶外尙不屬之本官云者該閫之不卽擧行甚爲駭然其委折令廟堂關問使之首實報來後草記爲先依曾經兵使言守仁烽燧軍之康津及散在各邑者一竝卽爲除減就四面民丁中代充事亦爲嚴飭分付道臣如是定式之後一或違越該兵使及該守令隨現重勘方物事關問道臣亦卽報來後使之稟處
정조 24년 · 강
詣▣璿源殿展拜
정조 24년 · 목
具翼善冠袞龍袍乘輿出永淸門明政門弘化門入逌瞻門至宮門外降輿詣版位行禮陞詣宮內奉審訖入齋室
정조 24년 · 강
命世子嬪再揀擇以閏四月初九日定行
정조 24년 · 목
禮曹啓言王世子嬪再揀擇吉日以何間推擇擧行乎敎以以來月旬間擇吉又啓言王世子嬪再揀擇吉日令日官推擇則來閏四月初九日爲吉云請以此日定行允之
정조 24년 · 강
召見禮曹判書李晩秀于齋殿
정조 24년 · 강
命世子嬪嘉禮都監待下敎設行
정조 24년 · 목
禮曹判書李晩秀啓言王世子嬪再揀擇吉日以來閏四月初九日定行事命下矣謹考前例再揀擇後嘉禮都監堂郞令吏曹差出凡事設都監擧行矣今番則何以爲之乎敎以辛卯年聖敎有三揀擇尙遠徐觀差出之命今番亦然三揀擇欲於秋冬間爲之設都監亦爲待下敎而都監堂郞差出間擧行卿是例兼者專管爲之
정조 24년 · 강
行藥院入診及次對于齋殿藥房都提調李時秀副提調曺允大
정조 24년 · 강
以徐瀅修爲兵曹叅判口傳也
정조 24년 · 강
命登科十年人李履熙等依例陞六
정조 24년 · 목
領議政李秉模啓言權知承文院副正字李履熙李毅遠李覲吾登科已過十年依例陞六事請分付該曹從之
정조 24년 · 목
兵曹判書趙鎭寬啓言出身黃協基曾於癸丑年間南行宣薦時因宣傳官梁埉等之違式有此後薦會時永勿呼薦之下敎矣協基登科之後尙未越薦無所歸屬而此與歲抄罪名有異故雖經無前之赦典未蒙一視之澤敢此仰達敎以其時事全然不能記有而聞卿言事勢則似然此與類此者竝復薦
정조 24년 · 강
命原任直提學鄭大容付軍職
정조 24년 · 목
檢校直提學李晩秀啓言今日奎章閣大奉審時原任閣臣當爲進叅而原任直提學鄭大容時無職名請令該曹口傳付軍職從之
정조 24년 · 강
命進御加味升葛湯五貼製入
정조 24년 · 강
有政吏曹判書徐龍輔叅議洪樂游進
정조 24년 · 목
以李益運爲吏曹叅判閔師宣爲執義趙恒鎭爲持平金啓濂新通金會淵爲說書李得臣爲知敦寧徐邁修爲內醫院提調金溝縣令李英紹白川郡守柳相默相換
정조 24년 · 강
命拜峯鎭壯別隊哨官以額外壯勇衛依他將官例差出
정조 24년 · 목
壯勇營啓言拜峯鎭移屬司僕寺諸員一百二十名今已團束作哨哨名當爲議定此旣本營屬鎭以壯別隊定名俾存統轄之意此與尋常軍兵稍有間焉所領之人亦當擇出而不必別創祿窠額外壯勇衛掌務官之受祿閑遊實涉無義自今兼差壯別隊哨官使之遙領而掌務官之前後已經者俱是閑良則領軍之將不可以無履歷之類仍舊差出額外中無論參上參下出身依他將官例備三望受點實合方便且領軍將領不可無考績之擧本營兩等殿最時一體磨勘而於該鎭別將宜有挨次之法此則依他哨官之於該司把總例施行番次射會納馬等節亦依他將官例爲之事請定式施行允之
정조 24년 · 강
遞承旨徐英輔以朴長卨代之尋遞以李義鳳代之竝前望也
정조 24년 · 목
左副賓客徐龍輔輔德金羲淳兼說書李存秀副率吳熙常入叅
정조 24년 · 강
大司成尹光顔上疏辭職賜例批
정조 24년 · 목
敎以大司成批下牌招察任
정조 24년 · 강
三陟杆城等邑暗行兼慰諭御史權晙復命
정조 24년 · 목
先是賜平海郡守權晙封書若曰杆城民戶之被燒尙云矜惻別諭之後奠接形止營邑措處之勤慢欲待結構後差爾繡衣潛行考察仍卽出道慰諭兼問疾苦之莫徹與蠲恤之未盡條件矣此際又聞三陟燒戶之近百比杆城不啻倍蓰宵旰一念耿耿不置之餘其所勞心尤當如何爾出自從班宜知予爲兩邑憂勤之心且爾所叨之邑與兩邑不遠特差繡衣爾卽馳往三陟府先探民情仍又出道慰諭然後可以便宜擧行者先爲擧行後與目所見一一狀聞而應式恤典外會付穀戶各一包先令該邑措置爾於出道後逐戶分給仍往杆城出道慰諭出道之前先加考察以其所聞見之民隱民勢狀聞事爾其着念擧行一馬牌一顆與封書同封下送兩邑先爲潛行後慰諭以其形止狀聞如有意見之條列陳聞者別具別單論理亦可而馬牌則姑留時或潛行限結構與奠接間莫敢泛忽待內閣下諭上來事亦爲知悉擧行庚申三月初七日至是晙復命進書啓以爲臣猥以庸陋待罪下邑去三月十四日忽伏承封書下者以臣爲江原道三陟杆城等邑暗行兼慰諭御史臣於同月十六日自本郡離發二十一日出道於三陟府慰諭後修啓以聞二十三日自該府離發四月初二日出道於杆城郡慰諭後修啓以聞凡其營邑措處之方民戶奠接之狀亦已備悉於啓本中今無容更煩臣於在杆城時探問三陟慰諭後形止則向之未及入處者五十五戶去月二十七日竝皆入處杆城則被災旣在於其前徐圖又勝於急就間架之廣大制作之堅精殆有過於三陟而業海者海耕陸者陸已是臣所目見而向後事姑無更聞雖使更有所聞亦無以加此今此兩邑事幸賴天地雨露之澤無遠不屆結構旣完安接得所從今以後庶無貽九重宵旰之憂臣於本月初四日行到襄陽府內伏奉三陟時狀啓判付該府使李壽彬待上京親受賞典事卽爲知委燒戶大同田稅布蕩減事船鹽藿稅貸下錢寬限事竝使之曉諭金玉燁帖加祗受後付之該倅而出給同月初九日行到橫城烏原驛又伏奉杆城時狀啓判付三陟燒戶有身役者依杆城例蠲布事卽爲分付該倅使之曉諭襄杆銀口魚事謹以判下內辭意關飭營邑上項諸條竝皆擧行後臣則仍卽復路臣旣承奉使之命雖異周諮之行而所經列邑邑瘼民隱之耳剽目擊者後錄以聞○後錄三陟封山中黃池遠德兩山與安東奉化寧越蔚珍等邑接界偸賊多從四邑而至犯斫在彼抵罪在此以故本境兩山下居民之爲守護軍者不堪其苦幾皆散亡畢竟至於守護之無人今於接界處使各其邑定置防守軍幾名以爲竝力禁護而有或偸斫與之同罪則非但此無散亡之民亦於禁護之方似有勝焉奉化之爲邑處在江三蔚三邑封山西邊咽喉之地三邑偸板只由此路則此所以奉化官之爲禁板次知而未流之弊仍成謬例定置禁板將校而每朔責捧偸板三部當朔雖無所執捉謂以不善防禁而刑之杖之期於依數納官則爲將校者勢不得已多率鉅匠身入封山擇其好箇木理而作板以爲官納之資如是之際豈但官納而已其所以禁之者適所以犯之而奉化倅木販之說自前有之嚴飭該邑定數捧納之例永爲革罷則可除科外之弊端亦於事面誠爲得宜一江陵嶺西凡有六倉皮雜各穀合爲二萬六千四十石零而人居尠少戶不過四十六統假令以當分之數分排於應受之統則每戶所受多至於百石內外少不下四五十石雖使終歲力作將安所辦此備納乎況又官府隔遠一任邑吏之幻弄則只是虛殼而已以此民之逃散者項背相望十室九空此不可無量宜裁減之政而至於嶺東諸倉各樣公下他邑移轉皆從此出故穀簿漸縮巡還或絶毋寧以嶺西之穀從便換作移置嶺東減損於彼裒益於此則實爲兩便之道一三陟四美倉皮雜各穀合爲三千四百五石零而附近居民不過四十統則每戶所受殆近二十石此雖不至如江陵嶺西之爲弊而耗上加耗積久不洩則將至於穀日益多民日益少而莫可區處之境亦宜量宜換作於邑倉俾爲山民支保之道實合事宜誠使今年換作止於一番如此其後又復委積則不幾何而弊將如前無論陟之四美江之六倉每於捧還之時計其當年耗條幷皆用下毋或法外之留置則實爲永久無弊之道一江陵府東七里有伐列堤堰二庫而本無水源堤下民田不得蒙利故築洑於府南大川直過堰底而至於千餘石之灌漑則今此之堰雖貯萬斛之水亦無所用而又況乾涸府南十里又有海南堤堰其無水利一如伐列而長川抱流堤下一坪皆已蒙利而堰之有無無足關係臣於潛蹤時遍尋形止採取物議則擧以爲堰固無用而土則信美屢呈營府以爲開畓之計而輒以法意甚重有難擅便爲題民情之嗟惜久矣云云量其長廣參以科式則落種可爲百餘石執負可爲十餘結當此勸民耕墾之日不可使膏腴可畓之地一任其荒廢無用之歎特令廟堂議處許民耕食而若其結負則收議營邑以爲區劃之地恐合事宜一平陵驛復每戶五十負銀溪每名百負而嘉靖二十二年兵亂之後以銀溪之凋弊平陵祥雲兩驛價布合六百五十兩稱以入居錢每年輸送於銀溪矣其後時平已久平銀祥等是一體而入居則猶復如前康熙戊寅御史鄭澔筵稟後除減二百五十兩平祥兩驛近又凋弊難以支保今若就其四百兩之中又減其半則庶幾爲兩驛蘇捄之方
정조 24년 · 강
召見御史權晙及下直守令于誠正閣全州判官李仁祜高敞縣監吳亨喆同福縣監洪疇九
정조 24년 · 목
予謂晙曰書啓外有何可奏之事乎晙曰通川歙谷兩邑有一二民弊之入聞者而旣未躬探故不敢仰達矣予曰旣爲御史何事不可奏乎予又曰三陟燒戶近於官門結構奠接之道猶勝於外村耶晙曰吏戶居半故措辦營構大勝於村民今已畢奠接矣予曰平海則年事民弊何如而本邑漁戶猶有三十兩徵出之弊云御史下往後果已釐正耶晙曰今則夬爲釐正而昨年年事稍登故幾皆安保矣予曰向來嶺東邑海弊釐正事爲除營邑之誅求下吏之討索而一自釐弊之後海夫之前日出沒於十丈水者今則不入於數丈淺流此不爲也非不能也以此觀之雖竝除漁鹽之船稅其弊則當如前近聞海夫輩或有擡冠者云然否承旨曾爲此地御史想備諳民俗矣承旨趙弘鎭曰大抵陸民之視海夫殆同屠牛坦海夫之一錄於海案者無得與平民相抗故渠輩子孫皆諱渠祖之爲海夫旣自朝家夬祛海弊則渠輩必欲雪其前羞其中不無擡冠讀書者云矣予曰民固不知足也甚至些少進上物種竝除之然後當快於心而不然也故尙云有弊端耶兼春秋曾經該邑癸卯以後果何如兼春秋金啓濂曰一自海弊釐革後海夫輩昔之衣服藍縷者今皆鮮明至於略干供進之物托以海渴而全不應役其習可痛矣予曰此亦侈靡之一端矣松政則近來何如晙曰書啓所陳外別無犯斫之可達者矣予曰廟堂之先爲紏察者卽松政一事也爾於還任之路言于道伯各別禁斷而若逢着守令輩另加申飭可也
정조 24년 · 강
命御史權晙所陳通川進上物膳使海夫措備事歙谷太還折半作租事面議道臣釐正
정조 24년 · 목
晙啓言通川海夫應役與他邑異例去戊午年李榮運爲郡守時鳩錢於境內饒民等處都聚一千七百餘兩以十三生殖一年利錢合爲六百五十兩而名曰添海錢出給禮吏俾爲進上物膳貿納之地而昨年新節目情債磨鍊爲五百九兩二錢五分此則徵出於海夫蓋物膳爲是海夫之所自捉而使渠擔當則實爲各邑通行之例而獨於通川使禮吏貿納甚是不當又安知其間不有弊端乎旣有生殖之錢則以此當其節目情債而若其物膳則出給價米於海夫以爲使渠措備之地似爲得當歙谷穀簿中租還則爲三百四十七石零太還則爲九百二十五石零而本邑自是畓多田少故每當太還捧納之時民皆轉貿他境不免於騷擾限折半換色爲租則其於民情甚爲便好臣於兩邑民情雖未躬審適有入聞者旣承下詢敢此仰達矣敎以兩條所陳爾於還任之路面議方伯從長釐正後使之狀聞
정조 24년 · 강
命承旨李義鳳亞卿擬入
정조 24년 · 목
敎曰挾冊出入胄筵者恰滿三十年問其年後年滿七耋而尙在緋玉之列何其沈屈之甚乎且其慨然之談多及時政俗弊貌衰心不衰只是舊日此人至於夙夜之任難以強責左承旨李義鳳亞卿窠中水部閒司今日政加擬以入事分付
정조 24년 · 강
召見稟事閣臣徐龍輔于重熙堂命前縣監李義和罪名蕩滌
정조 24년 · 목
吏曹判書徐龍輔啓言前縣監李羲雲禁錮旣有分揀之命矣其時同罪李義和昨年十二月歲抄因臣曹之不審混入於被謫蒙放秩至蒙收敍故日前禁錮人書入之時雖不敢循例書入而係是同罪故仰達矣敎以到今何必區別一體蕩滌
정조 24년 · 강
命槐院漢學吏文文臣抄啓時公事堂上管檢擧行著爲式新及第趙庭和屬之吏文
정조 24년 · 목
承旨徐有聞啓言新及第趙庭和以三十後登科當屬吏文而該院誤以漢學抄啓故査聞其委折則自該院一從榜眼中年歲多少區別漢學吏文而列書以呈初不關由於諸堂已成謬例有此錯誤云自今爲始使公事堂上管檢擧行著爲定式而趙庭和依例以吏文施行似好從之
정조 24년 · 강
遞戶曹叅判鄭日煥工曹叅判李翊模
정조 24년 · 목
敎以在外及未肅拜亞卿許遞今日政差出○日煥在外翊模未肅拜也
정조 24년 · 강
以徐瀅修爲戶曹叅判前望也
정조 24년 · 강
咸鏡監司具㢞以道內應資老人馳啓
정조 24년 · 강
命北道應資老人僉樞口傳擬入
정조 24년 · 목
政院啓言卽者兵曹郞廳來言今日咸鏡道應資老人僉樞當爲下批而判書趙鎭寬病不進次堂例不得擧行云請判書卽爲牌招敎以口傳擬入
정조 24년 · 목
以前監察林芝秀前權管姜聖濱金碩煥前萬戶趙齊崗李彙連前權管林鳳聚李寅恒廉益趙楊萬式許偁康賛堯朴時永劉興厚前萬戶姜思周竝加通政朝官年七十以上也
정조 24년 · 목
以金履翼爲兵曹叅判李義鳳爲工曹叅判義鳳新資也
정조 24년 · 강
以林芝秀等一百八人爲僉知竝老職口傳加設也
정조 24년 · 강
推咸鏡監司具㢞
정조 24년 · 목
吏批啓言卽伏見咸鏡監司具㢞推恩老人抄啓狀本則前別將李次晟混錄於朝官應資秩事甚未安次晟則拔去於下批中而請該道臣推考允之
정조 24년 · 목
右副賓客李晩秀兼文學金履喬兼說書李存秀洗馬金日柱入叅
정조 24년 · 강
遞承旨曺錫中以閔昌爀代之前望也
정조 24년 · 목
敎曰在外承旨許遞前望單子入之待下批牌招察任
정조 24년 · 강
命輪對當次人受點後日次待令
정조 24년 · 목
因政院來二十一日輪對日次取稟有是命
정조 24년 · 강
命御史權晙書啓所陳諸條中三陟封山接界處定置防軍事關問嶺南關東道臣指一定式奉化屬公板定數責捧之習嚴禁江陵嶺西穀換作移置於嶺東事令營邑講究三陟四美倉穀換作於邑倉事依施江陵兩堤許耕事平陵祥雲兩驛價布之移送銀溪驛者減半事竝令道臣論報後稟處
정조 24년 · 목
備局啓言三陟杆城等邑暗行兼慰諭御史權晙書啓有草記回啓之命矣取見其書啓後錄則其一三陟封山接界處定置防守軍奉化禁板將校定數納板之例永爲革罷事也凡環封山而邑者均有禁護封山之責定置防軍與之同罪云者果是不可已之政而安東奉化則自前似有似此名色當此軍丁極艱之時恐不必別爲設置爲先關問兩道道臣依前禁護與別定軍人間指一定式以爲合力共護之地奉化之責捧偸板繡啓所論實非過語邑民以此至論其倅之廉貪其爲貽羞誠亦非細雖然偸板之責納本出於屬公之意非由邑例則別無革罷之可論矣眞有潛商可屬之板則報營屬公法理當然如其不然而勒令責納則雖一部半部與官長之親犯無異嚴飭嶺南道臣使之隨所現狀聞論勘或書之殿最其一江陵嶺西之穀從便換作移置嶺東事也嶺西穀多之弊去而益甚此弊不祛則餘存之民必當盡爲流散而後已前後邑宰與道臣非不稔知熟講而道內年例作錢若欲全用此穀則麤荒之穀價不滿詳定如欲移轉邑倉則隔以大嶺民不願受因循荏苒以至于此繡啓論列實爲嶺西民奠安之機大抵欲捄積痼之瘼難顧些少之害無論代錢捧納與馱負移轉營邑自今講究預先約束於民人等處一年之內如難盡爲則限以明年期於民穀相當而止亦以當年內除減之石數歲末狀聞其一三陟四美倉穀量宜換作於邑倉無論陟之四美江之六倉捧還時計其當年耗條竝皆用下事也此則比諸江陵嶺西之倉其所矯捄不至甚難一依繡啓移作於邑倉亦以形止狀聞之意分付至於當年耗條竝皆用下無或留置之論甚得要道一軆令道臣依此擧行而山倉穀多之弊不但由於耗穀之歲滋鄕色面任輩之當納於邑倉者每於開倉後稱以田地在於山倉近處請其移納蓋出納麤之奸計而穀數之歲增多坐於此此後移納之弊一切禁斷之意竝爲嚴飭其一江陵伐列堤及海南堤許民耕食事也堤爲等棄之地洑有蒙利之源則堤堰作畓雖是法外何必膠柱鼓瑟而不可不更問營邑而處之許耕便否及今年內可以起耕與否幷令論理報來後稟處其一平陵祥雲兩驛價布之移送銀溪驛者減半事也銀溪道內殘驛也又失此二百兩錢則雖曰本非我物誠恐難以支過請此亦關問道臣使之叅量兩驛緩急指一報來後稟處允之敎以分付該道伯從長措處俾有繡行之實效而狀聞亦勿愆期至於奉化事登聞之後豈可例飭乎所謂屬公之謬習一切禁斷此後關東木物之不能嚴防者關東伯先從奉化倅狀請重繩事分付嶺南關東繡衣齎去節目中此一款添錄以爲該倅黜陟之條件
정조 24년 · 강
掌令李德鉉上疏賜批
정조 24년 · 목
批以蓋有深量者在且非其時則四啓傳旨之留中者此也因諸臺之不備外此用此例者亦多姑未施之矣爾其勿辭察職
정조 24년 · 목
左副賓客徐龍輔兼文學金履喬兼說書李存秀洗馬金日柱入叅
정조 24년 · 강
工曹叅判李義鳳疏辭新資賜例批
정조 24년 · 강
命大司成尹光顔待開門牌招
정조 24년 · 목
敎曰大司成尹光顔尙未肅拜待開門牌招使之進叅於兼職之班
정조 24년 · 강
平安監司李泰永以楚山府使趙華錫罷黜馳啓
정조 24년 · 목
該監司狀啓以爲楚山府使趙華錫聞其母病危重之報稱以軍務面議馳進臣營下願得生前一見請納印符仍卽登途見其情理雖難沮遏而邊邑守令之毋得擅離載在法典格例所在有不可置而不論趙華錫爲先罷黜其罪狀令攸司稟處其代令該曹擇差催促下送敎以令該曹口傳差出待下批卽爲下送
정조 24년 · 강
以尹序東爲楚山府使口傳也
정조 24년 · 강
訓局以壯勇外營遙領部將李厚在差本局哨官啓
정조 24년 · 목
該營啓言壯勇外營遙領部將李厚在金宗赫本局堂下將官中隨窠差定事已伏奉傳敎矣本局哨官李彬遷轉代以李厚在差定
정조 24년 · 강
命右捕將柳孝源訓局習陣往來時仍佩命召
정조 24년 · 목
孝源以都監中軍明日習陣出去政院以其所佩命召大將牌傳令牌何以爲之啓稟敎以仍佩往來
정조 24년 · 목
義禁府啓言中官白喜章原情以爲莫重公事遲滯之罪萬死無惜云長番內侍勿爲請刑載在大典通編請議處允之
정조 24년 · 강
濬川司以今十九日濬川始役啓
정조 24년 · 강
濟州牧使鄭觀輝以境內應資老人馳啓
정조 24년 · 강
有政吏曹判書徐龍輔叅議洪樂游兵曹判書趙鎭寬進
정조 24년 · 목
以金履載爲副修撰前萬戶安尙宅加通政尙宅朝官年七十以上也又以尙宅等二十人爲僉知老職加設也
정조 24년 · 강
遞判義禁金載瓉
정조 24년 · 목
敎曰行上護軍金載瓉兼帶金吾之任許遞
정조 24년 · 강
罷副應敎李龜雲職
정조 24년 · 강
推大司成尹光顔嚴飭叅班
정조 24년 · 목
光顔違召政院捧入罷職傳旨敎以只推更爲牌招嚴飭叅班
정조 24년 · 강
世子與右賓客金載瓉行相見禮于集福軒外軒
정조 24년 · 목
掖庭署設世子拜位於集福軒外軒東壁西向設席賓客拜位於西壁東向設席宮官各服黑團領翊衛司勒所部陳仗衛如常賓客至書堂服黑團領弼善跪贊請內嚴輔德以下入立於庭之東西重行相向翊衛以下近南分東西俱北上陪從之官翊衛二人佩劍司禦二人佩弓矢詣閤外奉迎賓客立於門西弼善跪白外備世子具翼善冠袞龍袍就位立陪衛如常賓客入陞自西階就位頓首再拜世子控首答再拜一時交拜訖賓客降自西階出門弼善跪白禮畢俯伏興還陪位世子入內陪衛如來儀輔德以下乃退
정조 24년 · 목
右賓客金載瓉兼文學金履喬說書金會淵兼說書李存秀司禦李采入叅
정조 24년 · 강
敍前大將李得濟仍任御營大將及左捕將
정조 24년 · 목
因御營廳中日試才單子敎以前大將李得濟敍用與捕將仍任令政院牌招授符
정조 24년 · 목
自辰初至巳初食八分十一秒
정조 24년 · 목
入格二百六十六人閑良柳洙喆居首
정조 24년 · 강
遞承旨尹序東韓致應以李益運李書九徐有聞爲承旨竝前望也
정조 24년 · 강
遞禮曹判書李晩秀
정조 24년 · 목
晩秀呈辭敎以昨日僚堂之許遞一款處義云雖過矣此等處體諒正合禮使許遞
정조 24년 · 강
命耽羅武士李東燁等會試勿施明日招致待令
정조 24년 · 목
兵曹啓言卽接濟州牧使鄭觀輝牒呈則以壬子式年武科初試陳試人李東燁李邦輔乙卯式年武科初試陳試人李邦潤等許赴今番會試事報來矣其中李邦輔李邦潤初無陳試公文則到今年久之後無以憑考科法至嚴不可許赴至於李東燁則其後乙卯庭試時已爲許赴本曹有置簿書蹟旣經一番會試則渠雖海外無識之類其習極爲駭痛今方移關以爲嚴處之地而該牧使之未能照察有此謬報者不察莫甚請濟州牧使鄭觀輝從重推考敎以本曹若能別白知委則李東燁何以更來乎其外兩人旣無文蹟則尤非渠罪各年當該堂上推考科場至嚴三人所謂會試竝勿施此後濟州人過會試或殿試後帖文爻周之意自本曹文移牧使處以爲憑考之地仍敎曰口傳分付上來三人明日判堂招致待令月覲門外微稟
정조 24년 · 강
命西北武士移來他所者兩技單技人一體許赴
정조 24년 · 목
敎以關西之移來他所者兩技單技人一體別錄許赴北關武士依此例一所貫邊與講之窠窄見拔者夥然云比二三所可謂斑駁此類添赴
정조 24년 · 강
武一所以關西武士陞付及許赴別單啓
정조 24년 · 목
原榜中關西武士移送壯勇營代貫邊與講兩技人陞付四十人六兩單技入格者許赴十八人兩技入格之窠窄不入者許赴五人
정조 24년 · 목
右副賓客李晩秀兼輔德尹光顔說書金會淵洗馬金日柱入叅
정조 24년 · 강
行藥院入診諸承旨持公事入侍及次對于熙政堂藥院都提調李時秀提調徐邁修副提調曺允大
정조 24년 · 목
藥院日次請診也○因次對頉稟敎以仍爲來會尋命諸承旨持公事入侍政院以次對命下之後例不得持公事入侍啓稟敎以仍爲詣閤○予曰使行先來姑無消息而計其日子則不久當入來卿行則當發於七月間矣今番之行所重何如以卿筋力雖可強矣而但衰境難於冒暑作行且七月於卿好矣領議政李秉模曰當依下敎治發而日前宮筵已爲仰陳矣彼中旣已預知則奏請行之屢朔遷延亦似如何七月若作行則節使前似難回還此亦不可無商量者矣予曰顯廟辛卯年嘉禮卽十二月也予之三揀擇時行於十二月其日卽聖后嘉禮日豈不貴乎今番擇吉亦當於十二月定行別宮修理等節戶判已爲看審而予則於先朝一次陪往景慕宮陪奉時又爲歷入而久不見矣今番欲一番看審矣予又曰周公何等大聖而無逸一篇七更端屢致意焉予亦如卿等所謂筋力奔走少寓無逸之義而前日則頻接臣僚而入侍者未必盡是法家拂士故承旨持公事入侍外近漸罕接此亦出於不得已也日前見李義鳳狂瞽之說比前稍減而以卿等不能進賢退不肖多有致慨之語近來人出入者未聞有語及君相之間則李義鳳致慨之談亦朝廷之好說話矣秉模曰聖敎誠然矣予曰雨澤稍閟誠甚可悶而節序則閏朔在耳且三月之後旣得大霔則及今惜乾固已慮之而此與秧節有異矣秉模曰得雨於春上甲子則水患可慮云而三月以後近久不得浹洽之雨則此亦俗說矣予曰立夏日之雨有損綿農云然則十三日之不雨還可幸也秉模曰刑曹判書李祖源以向來事謂有情勢久不行公事軆所在誠極未安不可不推考警責矣予曰是豈成說當初事旣非朝廷之美事雖故重臣鄭民始在時旣已事過之後不必每每以此提引況今故重臣身後豈可以廟堂之一番草記仍作鐵限於官職去就乎設有拶逼於自己身上律名則不過罷推也且廉防去就有時乎叅酌時措之義昨日事廉防爲重則從廉防邊今日事事面爲重則從事面邊者道理當然而近日聞一官箴之言則便生引入之計言必稱四維爲重云四維非不重也豈謂此等沒摸捉之事乎一言而蔽之曰朝廷不尊軆統漸壞而然在昔先朝以閔通洙兄弟處分事觀之先大王出天之孝追慕之誠其於通洙兄弟愛惜之顧護之果何如通洙之秉執亦何如而因一大臣事平日愛惜之人三木囊頭處分快斷則先朝規模之嚴正槪可仰想矣今則無非敢諫之士而夷考其行外面易知之格例亦皆矇昧制度規模之漸至陵夷姑無論外面格例無難擺脫筵中每發此說矣不幾何安知不有在家不拜其父在朝而不爲肅拜者乎言念及此不覺慨然而寒心予之臨御已三十年三十年看來自然有眼慣顔熟者情亦厚矣乃其虧壞軆統者亦不能斷之以律蓋亦有所斟量者存焉而在下者只思一線他徑任其行止不思所以存軆統之道乎制之於外以安其內正衣冠尊瞻視等良箴美訓亦不出外面敬字上工夫依樣着手莫如敬也然則格例軆統決不可放倒也明矣卿等亦勤存古規以正百僚則豈不幸歟以此言及秋判可也秉模曰聖敎誠至當矣予曰孔子刪詩書也詩則只存三百篇而衛小國也然而賓之初筵抑戒等篇載之於雅幷美於天子之列者蓋武公賢君也竊取其抑抑威儀惟德之隅表以出之則人之威儀亦豈非象德之符乎外而格例雖若煩瑣而不可少忽者此也秉模曰格例豈云煩瑣昔之賢士大夫正顔色斯近信出辭氣斯遠鄙悖端委廟堂以正百官而如臣無似徒貽伴食之譏無一事可以彈壓朝紳李義鳳所云不能進賢退不肖者反未免恕之太過矣予曰李義鳳能語及君相之間故旣聞之不可不傳于卿等矣以今樣子賢者固難得矣而最可悶者自脫於拘束以渠任意爲之言語則率多俚談衣服則皆是粲爛東人之子粲粲衣裳西人之子葛屨履霜詩人之所發歎而粲粲與弊弊其爲不中則一也今番見新榜人服色則幾箇新恩章服諸具擧皆一色華麗此亦豈非尙侈之一端乎鮮明固不足取弊垢亦不必貴凡事莫如按本爲之則庶可維持而擧昧此箇道理轉尙侈靡以衣服飮食之不若人爲一端羞恥事此已萬萬寒心且觀其貌聽其言則或可知其如此如彼而近來人一副規模一言之中設爲幾疊郛郭雖聖人復起莫知其言之旨如是而賢人良士何處得來新進少年來頭可謂鵬程九萬里而轉相學得駸駸然入於俗套則方來之慮豈云少哉秉模曰聖敎誠然矣予敎左議政沈煥之曰新及第沈英錫卿其知之否煥之曰此是故判書沈檀之曾孫也予曰今番沈英錫注書望以武家人與在鄕人叅擬此蓋實注書洪奭周後生也故未諳其時事實而然也辛丑年先朝出閤時故重臣沈檀以未肅拜之賓客挺身求對能成捧日之功豈不難乎且其爲禁堂時與委官隨事爭執多有救解之功至於徐德修事倡周官八議之論其家人之終始全保寔此人之力也又若李喜之之母則依李洁母之例俾免收司之律其所平緩之論傅生之功果何如乎先朝每敎曰沈檀忠臣也功臣也特加眷注於其家人故判書沈慤登第後一年內超五資沈墣亦爲實注書者蓋出念舊償功之聖意也非以一邊人之攻之而曲爲之地也其所以然如此卿等亦當以此等事轉相告諭於新進矇昧者使之知悉抄啓當從速爲之卿等亦留意俾無當入者不入之歎可也抄啓當爲者未知有幾人耶煥之曰大軆簡選爲貴而舊榜亦有可爲者通計十數人矣予曰某某人歷數可也煥之曰承文正字金邁淳旣有給暇之命故至今不擬於堂后假官望而抄啓則似可入之其外當入者李泳夏呂東植申緯金箕殷吳淵常趙鐘永尹鼎烈尹日逵沈英錫曺錫正矣又其外舊榜中宋應奎以宋麟壽之後孫地處凡節可合抄啓矣秉模曰今番以其峻選雖不得入豈無後選乎予曰然矣新及第金秀鍾雖曰武家人人固精明文亦夙就今番進退賦瞥眼間製進十句而句句佳作如此之人無甚卑之善爲培養則亦可爲作成之道矣仍敎曰秋間監試士習所當嚴飭而今番科場之雜亂萬不成說特以慶科也故置之勿論如是而不無蕩然之慮來頭則各別申明舊規俾無如前之弊也先朝五十年屢設科場而收券多不過萬張猶以爲初有矣近來則甲寅收券爲二萬張今番爲三萬張如是則來年必爲四萬張此豈人才之蔚興而然乎莫非科制蕩然之致雖抄啓文臣輩不文之人初不敢生意於入選則儒生亦必聞而知戢預爲曉告可也又敎戶曹判書李在學曰本曹郞廳李靖模以乃父之子綜密邊太不足新除郞廳亦似無履歷戶曹事專責於前例別例房而所掌之人如此何以守財賦乎此後差出者各別擇擬可也秉模曰守財賦之人做事綜密然後庶可擔當矣予曰殆同執策而臨之曰無馬也世豈無人乎卿必留意另擇也
정조 24년 · 강
命松都勅需條穀在道公貨中限二萬兩先爲推移劃給該營
정조 24년 · 목
領議政李秉模啓言卽見開城留守金勉柱報備局辭緣則以爲本府勅庫餘儲未滿一勅之需故今番加下之數爲三千五百八十餘兩且來頭勅需亦不可不豫備京外某樣錢中限二萬兩從速劃給云矣曾於年前爲補該營勅需劃給公穀一萬石以爲取耗支用之地矣今以穀在道某樣公貨稱此數先爲推移仍以每年耗條作錢還報事甚便好故仰達矣從之
정조 24년 · 강
重推藥房提調徐邁修
정조 24년 · 목
領議政李秉模啓言藥房提調徐邁修未承先退之命而徑先退出請從重推考從之
정조 24년 · 강
以金載瓉還差備堂
정조 24년 · 목
領議政李秉模啓請還差也
정조 24년 · 강
命各道所在戶曹穀變通會減事令備局爛商稟處
정조 24년 · 목
戶曹判書李在學啓言各道所在戶曹穀漸益耗縮不能支用多有加下之邑不得以他衙門穀推移以用而常賑穀旣不得如前會減之故磨勘文書亦未成送者已至五六年之久各邑之取用他穀乃是不可已之事而旣用之後不卽會減穀簿之漸有紊亂勢所不免揆以事面萬萬可悶一番釐正然後可無此弊臣意則見今加下之數先以常賑穀會減嗣後支用之道亦爲從長變通在所不已請下詢大臣處之予問大臣之意領議政李秉模曰此事不可不一番變通而純用常賑穀則又有來頭俱乏之慮退與該堂詳考穀簿更加爛商後草記稟處宜矣從之
정조 24년 · 강
定監試照訖捧講之限
정조 24년 · 목
禮曹判書李晩秀啓言見今式年監試在前臣曹將修入科擧事目矣向日庭試適當千一大慶八方觀光至於十萬其數場屋紛沓勢所使然而或認以科規之稍解則大非朝家之本意日前弛張之敎實仰聖念之及此而從前科場之不嚴卽有司之責何可每每仰煩飭敎乎監試照訖講載在大典此而能修明則實爲嚴科場之要道第因每式捧講之臨時設行應講儒生一齊坌集悤急了當全欠嚴明之意年前以講期定限事收議大臣未及停當矣自今式京外照訖講皆令科前三四朔開講而如是則儒生輩或有觀望遷延開講初絶罕來赴臨科後始爲齊到之慮自開講至撤講預爲定限如有法典所許有實故不得卽赴者依陳試例呈于照訖所受公文追講此外過限者一切勿許試官則不必以四館官員差出以成均館久任郞廳三員及四學敎授輪日分進于泮宮隨到隨捧嚴其規而寬其限俾無草率錯雜之弊諸道則毋論文蔭武令各邑守令捧該邑儒生之講修成冊送于京試官處願赴漢城試者亦令該邑捧講道臣收聚成冊報于臣曹自臣曹移送照訖所詳細考準始給帖文而或有鄕儒之前已上來難於往還者呈于照訖所許其赴講入門時禁亂官考察帖文等事各別申嚴而隨從寫手之冒持帖文者如或現發當初捧講之照訖試官及各該守令從重論勘諸道越講成冊收送時落講儒生姓名亦爲一軆錄送以爲憑考防奸之地照訖捧講自有法式而前此試官或拈出疑義於原章之外或出題而試其製述務欲尙嚴反損試軆此後則只以能通音吐及原章文義者爲越講之準的事嚴飭試官以臣所奏出擧條知委中外使應講儒生咸知惕勵毋或犯科似合事宜而開講撤講期限不可無一定之頒令臣意則京中及近道自閏四月初一日開講至七月初十日撤講遠道則閏四月初旬內開講至七月初十日撤講則似爲便好請下詢大臣處之予問大臣之意領議政李秉模曰弛而不張文武不爲向讀弛必有張之敎不勝欽誦今此禮堂所奏實爲對揚明命修擧舊章之道而捧講之定限可防臨期雜遝之弊臣無容他議矣左議政沈煥之曰申修講法以嚴科規實合時措之義今此禮堂所陳監試照訖之式損益舊章節目詳備以此諸條頒令於京外嚴飭遵行似有實效矣右議政李時秀曰嚴其規以杜濫雜之習寬其限以除紛遝之弊預頒京外咸使惕勵實合修明之道臣亦無他議矣敎以第試之
정조 24년 · 강
命圓點生殿講入格人更試製述到記節製入格人更試一經講或製述事議大臣稟處
정조 24년 · 목
禮曹判書李晩秀啓言科弊卽初元綸音中一事其時命大臣諸臣博議以聞而鄭重因循迄未得通變之良策大抵不能復賓興鄕貢之法則所謂通變皆苟也而古今異宜不敢遽議就國朝科制論之最是講與製不可偏廢今日之百千萬事惟患經學之不明我聖上勤勤懇懇以先經術後文藝爲作人導俗之本二十年于玆而世之操觚負笈者罕聞有能通一經者人才之不興文風之不振士習之不古職由於此口耳句讀之業雖未必有補於眞正經學而比之詞賦駢儷之一日得失不啻賢矣則矯今之弊宜自科擧始先朝己卯大小科先製後講圓點生先講後製特敎定式著爲節目行之多年因事中輟其後一經講復舊之議終未歸一未得施行而年來日次殿講時圓點生特許赴講殿講入格時或以製述比較蓋出於勸課成就之聖意臣於待罪泮長時頻聞兩齋諸生曉燈讀書之聲丕變之效有如是矣旣知其效不可不擧而行之臣意則依己卯節目每年圓點儒生日次殿講從自願講一經除釋背誦取粗以上更以製述試取試官則依殿講試官員數恩賞則待下敎至於春秋到記雖不拘於圓點以數百齋舍之儒試一篇功令之文遽占科第終涉無漸國朝故事庭謁聖亦有不賜第之時故大司憲金繼輝居魁只赴會試故宰臣成好善三魁始得登第庭謁聖猶然況到記乎且節製賜第出自特恩而古則輒有爭難之論盛際美風亦可見矣此後則到記節製三下以上入格人更試以一經講或更試以製述臨時稟旨擧行則其在崇經術嚴科規述舊章杜倖門之道一擧兼得而京外多士亦必興起聳動益勉攻業雖非大變通庶有小利益而事係科制請下詢大臣處之敎以收議大臣以草記稟處
정조 24년 · 강
內贍提調趙鎭寬啓請內贍義盈合一司
정조 24년 · 목
趙鎭寬啓言本寺釐弊之方前伏承下敎矣公用之每年不足殆近半千在前輒間十年請得惠廳錢四千兩以爲取殖補用而惠廳則計年除留於貢債矣己酉所貸者昨年已盡還報勢當更貸而惠廳則事勢與前漸異持難於每每許貸本寺則猶以前貸之數少其所取殖僅救目下之急而不足爲經遠之圖必也加數請得退限還報則其間殖利自可饒足計其逐年公用之贏餘足當當初貸來之元數則不煩更請自立本錢云而此亦有難便者大抵給債取殖必當專責於所管貢人若此不已該貢終至於凋殘而錢還斂散難保其久而無弊爲今之計莫如合司於供上六司中而六司中惟義盈庫則三日供上之限相同供上之物亦多相同若於該庫別立內贍一色使之專管本寺所進牛毛油醋等物而官員則通瀜入直員役則各受本料彼此相資無所掣礙而每年本寺之官用等屬皆無所費足可以補公支過其舊廨則自當斥賣報債最爲無弊在昔司醞合於內資豐儲合於長興已例亦多可以旁照至於本寺提擧則歸重於義盈而屬之度支例兼可也歸重於本寺而仍置亦無不可郞廳三員則合司之後一員足矣二員則有闕勿補可也或分屬於日供衙門之員少處亦無不可而此則事係官制變通非臣所敢言請竝下詢大臣處之予問大臣之意領議政李秉模曰凡事之難於變通以其此益而彼損而今此合屬之論別無彼此之相妨臣於閤外聞而稱便旣已合屬之後提調自當歸於度支長之例兼而郞官二員則有闕勿補似宜矣左議政沈煥之曰臣與領相之意別無所異矣右議政李時秀曰內贍事勢宜有變通久矣合屬之論蓋出於不獲已而旣已合屬則揆以汰宂官之道提調郞官竝不當仍置矣敎以諸說似然就其中方便亦無不可者且以官方言之稍異於司畜歸厚等司矣
정조 24년 · 강
命咸鏡南北關掌試都事評事依近例勿爲互換
정조 24년 · 목
掌令韓啓玉啓言北道南關監試試所例爲輪回各邑矣一自恒定營下邑之後赴擧生等咸願依前輪回便好請下詢道臣處之敎以試于營下卽不過試可之意諸道事亦然關問便否隨時闊狹或仍舊貫亦曾有成命不必更爲分付至於評事都事之互換南北掌試古今異宜徒有往來之弊端試邑雖仍舊貫此一款當依近年已施之例先爲分付該曹
정조 24년 · 강
遞應敎鄭萬始校理金熙采具得魯副校理金熙周尹永僖修撰張至冕副修撰金履載閔耆顯
정조 24년 · 목
敎以未肅拜傳旨未下及在外玉堂許遞今日政差出待下批牌招使之備員入直
정조 24년 · 목
以曺允遂爲副校理金熙周爲副修撰宋煥箕爲判義禁
정조 24년 · 강
命宣陵直長徐觀淳尙瑞副直長金是瓚改差草記還給仍命是瓚閑窠換差
정조 24년 · 목
吏曹啓言宣陵直長徐觀淳尙瑞院副直長金是瓚以其身病呈狀乞遞有難強令察任請竝改差敎以一人則其志雖可尙以念舊之意無異指名特除何敢更欲不仕乎一人則雖未知其病勢又何敢更爲呈病乎且是遠人此草記還給其中遠人閑窠換差
정조 24년 · 강
禁推前副修撰金履載仍命許遞傳旨拔之儀軌郞廳減下
정조 24년 · 목
政院啓言前副修撰金履載旣帶館銜身在禁直而本職不爲肅謝事甚未安不可以已遞而勿論請推考警責敎以抄啓講製則係是試役竄配外在京者雖有罪名皆權付軍職應試至於有職者其職名未出肅前不敢入來則以整理儀軌郞廳在直者不爲肅拜之說此亦近來擺脫中一事爲先禁推許遞傳旨亦爲拔之待勘放使之肅拜後入直弘文館而儀郞減下事分付
정조 24년 · 강
命御營大將李得濟習陣往來時仍傭捕將命召
정조 24년 · 목
得濟以御營習陣明日出去政院以其兼帶左捕將命召及大將牌傳令牌何以爲之啓稟敎以仍傭往來
정조 24년 · 강
命時囚金履載付過放送
정조 24년 · 목
右副賓客李晩秀兼輔德尹光顔說書金會淵司禦李采入叅
정조 24년 · 강
持平趙恒鎭陳疏辭職兼陳時務諸條賜批
정조 24년 · 목
疏略曰於休我春宮邸下睿齡已踰十歲吉日竝行二禮惟其縟儀之遲遲益切群情之欣欣端穆睿儀仰瞻於行禮之時仁孝令聞爭傳於受冊之日億萬年太平之基其自今休蓋今日者一人元良萬方惟貞之初而書所云命休命吉之罔不在初者也於其初也先之以祈頌繼之以輔導者乃其時也從古輔導之法文王世子篇賈誼所引保傅傳已盡之矣朱夫子輔翼太子之要言旨論載在方冊後之人欲忠於儲君者捨是而更無別法此如誠意正心之爲陳言而其實則陳言之玩繹而方可爲新奇矣惟我春邸岐嶷天挺睿智日就粤自沖幼之初寮屬之與選者退自講席無不曰眞聖人也及夫加周冕之服陞漢儲之位穆穆肅肅展也天成律度規矩之如大禹也金玉追琢之如文王也此由於睿質生知不勉而中而我殿下身敎之道蒙養之功早爲之本而諸寮屬左右輔翼之功抑不能無助也於乎我殿下一動一言一政一令動爲世子法深宮邃殿晨昏定省之際聖上之授訓貳君之受敎臣不敢得知而就以定冊日施措言之寵遇山林所以示禮賢也推恩耆老所以示尊年也滌蕩之典而示寬仁也蠲減之恩而示惠恤也莫大之禮焉而所法者簡易也無前之慶焉而不忘者兢業也乃右志喜之典監于先王成憲罔敢有違我聖上以身敎之丕謨丕訓臣無容加勉至於輔翼之任啓沃之方專責書筵官而第春坊諸臣終是科擧中人經明行修恐不如林下讀書之士肆於兩坊初設之時申飭銓曹先以薦剡中登名者取次排擬甚盛意也臣未知巖野寒畯果皆無遺而彙茹否我國之取人專尙門閥籲俊不免疏略臣嘗病之伏願誕降絲綸旁求遺逸務取德勝於才質過於文者不以世類必惟其人俾我沖子知朴實之可貴而文華之爲餘事率此道以往夏忠殷質之尙可返於不知不覺之中近世浮囂夸衒之習庶可以救藥而其成就睿德豈少補哉且念雷肆講罷宮僚筵退之後春宮所與隣者誰也程子所云親賢士少接宦妾多者正是臣今日之慮也我殿下之於世子父而師也每日書筵罷後必使來侍殿下膝下與睹萬幾酬應而不止三朝起居則夫豈有一曝十寒之憂哉至於侍御使令之必擇謹厚者亦朱子之言聖上必有所商量者臣何容煩縷也竊伏聞春邸睿知絶人好學根性章句之問難微奧之解釋已透到經學之極工爲今日宮僚者毋汲汲於文理之就將必以前聖正心之本昔賢格非之要勉勉于陳善納誨而若記誦述作雖如韋布之士存心問學者尙以玩物爲戒此箇道理侍講群彦必知其輕重也我殿下二紀爲治一念祛奢雖以今番盛禮之務從省減觀之聖心之以儉而詒謨以約而養福者臣可以仰覷矣竊願推此道而廣之凡係儲宮衣服飮食次舍器用務存由儉入奢之戒錦珠之餙毋近於軆奇巧之玩不接於目而其要亦惟在我聖上一身惟殿下懋哉懋哉三王敎世子必以禮樂節文乎天理而克明者禮也和順乎人心而不拂者樂也明義錄一部卽我聖朝明天理順人心之大關棙而禮樂之敎在是矣竊覵近者關係明義錄之或身犯或坐累者視以尋常罪過而滌蕩之臣愚過慮隄防潰決綱紀斁壞駸駸然至於天理晦人情鬱傳所謂禮樂不明者殆近之矣願聖上怵然深省躬行敎導之方要在明義錄之闡明而已若夫科擧之爲弊久矣昔賢所云罷三十年詞科方可以恢復者正今日準備語也然而祖宗朝四百年用人之路捨科擧無他歧則但當取其已成之節目而擧而行之蓋面試爲防濫之實政而此是先朝乍行而旋寢者臣不敢爲復行之論也至若一經試講亦先朝之遺規也一經之能誦者未必爲鉅儒而其視夫不通章句不卞魚魯而妄生倖科之念者相去遠矣或云人之才分各異能誦者不能製能製者不能誦少年能誦老儒不能誦其言固是也一經背念雖衰鈍者苟費一年工夫寧有不通之患文武臣講試之法從第一卷取次應講儒生科講亦倣此法今科誦上經後科試下經漸次熟讀則才無敏鈍人無衰壯亦豈有不通之慮科弊縱不能大變通一經之試斷不可已也每當科時令京外官先試赴擧之講作爲都目報于禮曹若近來小科初試小學講之爲則大小場圍自無隨從之闌入亦無蹂躪之被傷伏願廣詢而亟行焉民生苦樂專係守令莫難擇者守令也第文武蔭積仕者所望在於得邑可試者亦在於治民如今人才渺然之時三百六十餘州何以盡得來西京循良而畀以芻牧耶頃年之遇災荒也聖上爲慮人與邑之不相當命道臣量才換邑臣於其時待罪湖邑詳知相換該守之果能愚於此而智於彼矣朝廷已試之法奚獨於災年設賑之時乎臣意則守令差遣時嚴飭選部較量人邑勿拘顔私使難易生熟唯視其人各當其材則擇守令之效恐無過於此矣沿海松山之日就童濯非細憂也臣在南邑熟知松弊本道三漕倉左右各邑鎭船材木左而順天興陽右而康津海南年來封山松木可合船材者旣盡斫取穉松長養多被蟲損絶無可材者用松之道亦宜撙節戰船則待變之需不可闕一至於群山咸悅兩漕倉合而爲一則可去漕船屢十隻而其爲愛養島松之政非細事也且兩處之分倉有害而無利不但費松材一款而已伏願下詢廟堂及曾經道臣而裁處焉品職追贈亦係官方而古昔則雖以名公鉅卿之子貤贈之官不必盡以吏曹而兵戶工刑皆無不可自夫世敎衰而人心濫來處不知之類夤緣銓家多受吏曹之贈先朝定式限以玉署之三世其外則雖名家盛族皆以戶兵曹許贈近來此贈太無界分遐鄕未及品官之類得經壽職同知贈以戶兵猶不爲榮名家人之應受贈者以戶兵爲恥間有不受者恥而不受者固非也當初愼惜官方之本意反有所淆雜者臣意則衆所共知之大家名族三祖雖無玉署令銓臣議于大臣思所以闊狹之道至若戶兵之贈務存詳審無若近弊宜矣批以首陳諸條爾言皆實地上實事甚可嘉也其中身敎之說益好而旁求遺逸之德勝才質過文者不以世類置之兩坊卽亦予夙夜留意者其所求之之方更欲銘念附陳隄防紀綱等說亦是矣而義理大抵是無窮不渴譬如原泉之混混派支之分維億萬計及其歸趣瀹濟漯排淮泗注諸江而朝于海豈可以涇渭之淸濁驟看之曰淸濁混乎此可與知者道附陳近日科擧不嚴之弊可勝言哉昨筵宗伯之臣盛言矯弊之策依其言使之博採更稟須見於朝紙也至於一經試講事亦有宗伯擧條而近或試可於日次講誠易易但老儒之素有記性者其奈精力不逮何予亦少時不以輪誦爲難近欲收拾則十之八九錯換句讀此所以老少不可無區別之意言於領相也蓋領相亦有輪誦之熟工而然者附陳今科誦上經後科試下經事許令與昨下擧條一軆問于大臣附陳小學講亟行事此則大科講後始可議到附陳文蔭武守令換邑之請卽故相交差之論予每以爲今世龔黃未易得來則莫有勝於互交差除云耳第以爾言申諭銓臣更究好道理附陳松政之申禁亦可謂當務之先所念念者在此戰漕船通用然後當徐議其餘附陳群山咸悅倉合設事依爾言問于大臣及曾經道臣使之草記附陳官方令該曹稟處爾其勿辭察職
정조 24년 · 강
命假注書李允謙拿處
정조 24년 · 목
以次對擧條謄書之時多有落漏處政院請罪也
정조 24년 · 강
禮曹以郊壇摘奸執頉啓
정조 24년 · 목
該曹啓言郊壇依定式遣郞廳次第看審則俱爲無頉而北郊祈雨壇西邊紅箭門南柱柱根腐傷漢江壇東邊紅箭門柱根塗灰剝落厲壇東邊紅箭門柱根塗灰剝落卽爲修改事分付該監
정조 24년 · 강
前正郞金錫泰以四山摘奸書啓
정조 24년 · 목
書啓以爲臣於今月十七日更詣外西山看審十八日仍詣外北山十九日由城北屯至外東山而二十日詣外南山則各山字內所經處無可執頉城北屯及外南山字內山腰上可禁處起耕者數多外北山漢北門內則尤宜禁耕而蕩春臺南邊山麓上有起墾山田而大松立其田中者七八株故問其不禁委折則自十餘年起耕云敎以此紙送于廟堂故相一去各營不畏故帥不在松政蕩然使故相故帥見也謂何如哉
정조 24년 · 강
政府以內閣講製文臣抄啓
정조 24년 · 목
權知承文院副正字李泳夏呂東植金邁淳金箕殷申緯尹日逵沈英錫趙庭和吳淵常金��趙鐘永尹鼎烈曺錫正以上取十三人
정조 24년 · 강
飭豐基等邑燒戶蠲恤之典
정조 24년 · 목
慶尙監司申耆狀啓以爲今月初五日豐基郡民家失火四十四戶一時盡燒人物二名亦爲燒死本里卽是席匠村也織席器械預備莞草竝被燒燼今月初六日靑松府民家失火二十四戶次次延燒人物燒死爲一名恤典依例題給敎以農時全一村四十餘戶之被燒豈不切可矜乎嚴飭該伯各別顧助使之斯速奠接死者與殘獨戶還與役蕩滌餘亦分等從便蠲恤事分付靑松燒戶依豐基例其中可以差等者分等施行
정조 24년 · 강
命時囚白喜章罷職放朴瑞源等勘律放
정조 24년 · 목
政院啓言時囚白喜章當爲議處而判義禁宋煥箕在外次堂例不得擧行云何以爲之乎敎以白喜章罷職放送其餘時囚捧供義禁府啓言前執義朴瑞源原情以爲渠豈不知分臺之無敢或闕而十日試役往來之間猝得寒感之症向日侍臣之班又復添劇翌日分臺更無自力之望臺閣古例未免乖謬恭俟重勘云前掌令崔時淳原情以爲頃於除旨之下有監試之役殿試之日又有陪侍之命連日奔走之餘素患風眩之疾猝然添劇分臺一事不得如例擧行恭俟重勘云前掌令南涑原情以爲渠以逖違之餘情急叩謝冒沒膺命僅踰一日矣素患冷疝挾食猝發循例分臺亦不得擧行飭敎之下終未免違傲之罪云前持平具晉行原情以爲伊日分臺亦旣書進而素患癖積猝然添劇蠢動無路自速乖例之罪云照律各杖一百收贖告身盡行追奪私罪施行允之敎以竝功減一等
정조 24년 · 강
命兵曹判書趙鎭寬重推參議成鼎鎭遞差佐郞李惟采汰拿部將金明翕決棍
정조 24년 · 목
敎曰近來兵曹事駭然甚至更漏不能檢飭未三鼓而打三鼓其敢鼾睡爲事乎當該入直堂上遞差郞廳先汰後拿閽禁若此夜禁如彼而竝與傳漏不飭判堂從重推考分軍部將決棍懲勵○兵曹以巡更部將金明翕決棍十度啓
정조 24년 · 목
左副賓客徐龍輔兼輔德尹光顔說書金會淵副率南周獻入叅
정조 24년 · 강
有政吏曹判書徐龍輔叅議洪樂游兵曹叅知韓致應進
정조 24년 · 목
以南公轍爲副提學公轍及金祖淳新通也沈奎魯韓興裕爲校理李馨遠爲外營部將初仕也○再政以具得魯爲副校理尹命烈爲修撰閔百勳爲固城縣令○三政以李義弼爲江原監司
정조 24년 · 강
推吏曹判書徐龍輔叅議洪樂游兵曹叅知韓致應
정조 24년 · 목
政院啓言兵批政事中副修撰金熙周方帶館職而誤付軍銜事甚未安原望筒改付標以入而當該送西銓官及赴政銓官請竝推考允之
정조 24년 · 강
放時囚李允謙李惟采
정조 24년 · 강
命農圃手本中狐狸島箭串里田結令太常太僕勿侵事置之
정조 24년 · 목
奉常寺啓言因內農圃手本新川屬狐狸島奉常寺所管斗大田二結外更勿橫侵之意分付奉常寺事批旨內令該寺詳考草記事命下矣取考本州量案及本寺所在前後文蹟則曾於丙戌壬辰兩年因祭享所用菁根之不敷自本寺筵稟報戶曹新川里所在菁田二結給價買得其後因買得田連境泥生處之年年起墾又於辛丑筵稟後盡數買得則原田與量外田合爲四結六十六負四束矣前後文蹟旣皆昭然而原田二結外辛丑買得田二結六十負零俱是量外新墾之處則農圃所謂設立時折受云者自在落空而本寺需用尤係緊重手本內辭緣請置之允之○司僕寺啓言承政院粘啓內內農圃內官徐繼孫呈本圃屬箭串里田九日五分耕及狐島田依前勿侵昨年田稅亦勿侵徴事批旨內令該寺詳査草記事命下矣箭串田九日五分耕出稅事今番定界時以其農圃舊用之量尺逐庫改量則其中或有準尺者或有加尺者或有不準尺者故取其加尺之數補其不準之數猶有九日五分耕之加數此是圃人輩漸次犯耕於諸員位田及其他屯田者而見奪諸人幾皆査實其爲濫執也明矣至於狐島本非別地乃是新川一坪中小地名而農圃曾在新川時或稱浦落或稱覆沙限泥生起耕間請得箭串田者前後十餘次而劃送之數合爲二百十九日耕及至二去戊申農圃手本內新川一境移屬司僕寺諸員位田中準數劃送事啓下而初則自本寺防啓矣其後連續劃送以準農圃所請之數則新川一坪孰非本寺之地乎然而本寺未卽收拾見在於新川坪內者不過爲二百五十日耕箭串田之移送農圃者則乃爲三百九十四日九分半耕設使狐島眞是他坪本寺之欲推未推之數者事理當然又況此島元係新川之小地名乎今此農圃旣占箭串所在本寺之田又欲加執於從前移屬本寺之土者極爲無義手本內辭緣請置之允之
정조 24년 · 목
右賓客金載瓉兼弼善韓用鐸說書金會淵翊贊徐應輔入叅
정조 24년 · 강
命承旨崔獻重南履翼禁推曺允大推考知敦寧李得臣辭單以踏啓字頒布
정조 24년 · 목
承旨曺允大啓言昨日知敦寧李得臣辭單旣踏啓字而入侍承旨誤以給由書下該房承旨仍以給由頒布矣重臣官職去就關係不輕而乃有此做錯之擧臣之不能檢飭不勝惶恐而請原單子以踏啓字更爲頒布從之敎以當該承旨及該房承旨先遞差後禁推卿亦難免不飭之失推考
정조 24년 · 강
以洪樂游韓用鐸爲承旨前望也
정조 24년 · 강
命丹城前縣監尹可基待朝還囚捧供照律仍命上京守令催促下送
정조 24년 · 목
慶尙監司申耆狀啓以爲因義禁府關丹城前縣監尹可基所犯諸條以玄風縣監崔禧延新寧縣監金魯正差定參覈官眼同推覈臣之當初論啓但是枚擧邑報而前縣監爰辭一切相反逋欠則數爻無多立本則專事發明交遞之際縣吏之竊簿作奸亦不無其慮今此更査之下尤不容少忽故居昌府使李性重更爲別定反庫官該縣各樣還穀計除已分給之數一一反閱則米太租虧欠與前査逋之報無所差葬壬子以後生存監色及首吏鄕一竝捉致屢加盤詰則甲寅反逋二千五百石零現發於乙卯秋前縣監到任之後而反庫成冊以無頉樣修報及夫歲末畢糴之時未收二千九十三石成出冊子踏印着押昭然見在則供辭中僅爲充數之說蓋出漫漶之計至於作錢而充納應受而執留云者尤非近理之言各營作錢皆有期限則何可分定於難捧之民任其延拖荒歲巡還專爲救飢則亦豈執減於受食之際絶其仰哺乎大抵乙卯以來新反舊逋雖有增減之異一任抛置不思矯捄之策戊午大歉其數倍加昨年稍豐略有所捧而亦不過一千七百餘包故當年仍畢竟爲五千餘石成貼帳冊足爲明證時縣監所報中區別年條分列石數者豈曰無所據乎雖以上京時文移兼任事論之未捧之數指謂八百則五年居官知其有許多逋穀而必欲因循掩匿甚至於瞞着兼官其意所在誠莫曉解雇稅租移用租兩件名色之推貸先用於還穀者已是法外而冬初收斂充報前下則此豈擧論於還穀應捧之中乎況其元數之任意虛增極爲寒心所謂作錢不過臣營耗七百餘包則雖或有本官應作之耗竝計爲一千三百石者必無是理戊午巡營穀作錢中租四百八十石旣令還寢則關到日所當知委民間而初不頒布仍爲督捧統營移施猶屬公納而逋還區處豈可立本而爲之乎此則立張文書手決明的而敢以爲柴價租充給眞是欲巧反拙本縣柴價租元數旣不甚多餘存已歸官用該吏置簿亦爲現納雖欲充逋便同無麪柴租充給之說今旣破綻則立本收殺之言亦難準信而凡係査事文券爲重此不必更事窮覈還穀仍反之擧作錢立本之狀參以諸招節節呈露考諸文蹟鑿鑿有據則王府自明之供都歸粧撰事體所在尤爲駭然尹可基罪狀令攸司稟處敎以待朝還囚捧供後仍以赴坐堂上議處照律課農之時長吏之一刻曠官可悶上京守令令該曹催促下送後草記
정조 24년 · 목
左副賓客徐龍輔輔德金羲淳說書金會淵侍直成時柱入叅
정조 24년 · 강
兵曹判書趙鎭寬疏陳母病乞遞賜批尋命許遞以金載瓉代之前望也
정조 24년 · 목
疏略曰臣母年垂九耋精力殆逾賤臣殿下之所嘗稱也臣亦恃而無懼未嘗數數言私而無奈乎篤老氣力如水漸下四五日來宿症復肆咳喘失汗奄奄床褥雖若癃老之常症而實非人子從政之時也禮言愛日欲及時也而臣母之餘日無多臣亦齒髮如許此生養母之日能復幾何抑臣亦有所感者在今鈐鞱之求仕者殆千百數間有一人以親老處於近郊十年不求仕以終其孝臣聞而嘉之果卽首擧而蒙批在他人則奬詡在己則反是能不爲悖德之歸乎乞遞臣本兼諸任俾臣得以任便救護以遂終養之願批以卿雖欲乞養卿母必勸其供務矣卿其勿辭俟間行公○敎曰重臣乞養疏雖以行公爲批而近聞其老人姑未差可云然則劇務在所軆諒兵曹判書趙鎭寬許遞○敎曰兵曹判書前望單子入之待下批牌招傳授命召
정조 24년 · 목
政院啓言卽見慶尙監司申耆安邊府使柳範休催促還官事狀啓加平郡守柳秉均則漏其姓名金浦郡守洪百淳則漏其職銜誤書以加平郡守洪百淳奏御文字何等愼重而有此錯謬誠極未安原狀啓所當還下送而事係守令去就不得已捧入而該道臣請推考允之
정조 24년 · 목
吏曹啓言上京守令令該曹催促下送事命下矣天安郡守李魯在沃川郡守沈鉁才已下去羅州牧使任焴結城縣監李永老長連縣監洪後榮親病甚重萬無發行之勢云潭陽府使金履銈身病猝重萬無還任之望云特敎催促之下不卽下去者誠極未安所當重勘而本曹請推外無他罰何以爲之敎以有身病者嚴飭下送後草記有親病者俟間下送後亦卽草記
정조 24년 · 강
命諸道大小科鄕試設場依前輪定於各邑以京試官都事分管掌試
정조 24년 · 목
禮曹判書李晩秀啓言昨年因掌令洪��上疏諸道鄕試設場輪邑便否關問各該道臣後稟處事命下矣諸道論移今始齊到而皆以爲營下設場難便多端儒生之赴試遠者常遠近者常近營底之物價比他騰貴爲弊不些預定試官或致紛竸之患道臣鎖院亦有妨務之慮博採物議莫如仍舊貫輪定爲辭矣事勢之難便衆願之宜循誠如各該道臣之論況當初道臣主試蓋倣田政覆審道臣都事主管之古今異例則特出於試可之聖意且有臨時稟旨爲之之敎今別無銷刻之可論各道大小科鄕試設場依前輪定於各邑以京試官都事分管掌試之意請分付從之
정조 24년 · 강
命前承旨崔獻重南履翼禁推分揀
정조 24년 · 목
義禁府啓言時囚尹可基原情以爲渠待罪丹城屢經饑荒每當捧糴之際手抄糴簿雖已年久略有可按故前供時不敢有隱略擧一二事實今者道査中邑吏所招與渠所供相左邑吏卽渠之舊吏也舊吏之招相左於渠供者若非當日欺隱於渠則卽是今日變幻於査庭渠亦何以自卞至於充逋事則只知柴價租之爲私穀果有略干石充報吏民之還而不自覺其歸於法外愚迷顚錯之罪實無所逃云尹可基今以道査觀之則赴任之初反閱穀簿而以無頉修報者渠也多年莅邑終未收殺一味抛置逐年加反者亦渠也甚至昨冬上京之時故爲掩匿瞞着兼任者前後所犯已極駭然又於營門作錢還寢之後不卽知委於民間仍以準價督捧移施於統營耗錢及立本充逋之狀邑牒道狀綻露無餘而向於淑問之下敢事粧撰終不直陳到今更査吏招丁寧文簿明的之後渠亦理窮而辭阻則又敢漫漶爲說隱然歸之於見欺舊吏者節節痛該以此照律杖一百收贖告身盡行追奪流三千里定配私罪施行敎以依此律施行功減一等該府以尹可基功減一等韓山郡徒三年定配啓敎以今聞其親年七十三云定配收贖更爲草記事分付該府以尹可基徒三年定配收贖告身盡行追奪放送啓
정조 24년 · 강
命秋曹囚李重漢加刑得情重推訓鍊大將李漢豊推刑曹判書李祖源叅判申大顯叅議李羲甲
정조 24년 · 목
刑曹啓言己未十月二十日西部居金召史所告內渠家對門居訓局軍李重漢妻失其引刀致疑於渠故與之言詰之際渠夫鄭義福聞此說話呼出重漢責之因與相鬨故急出見之則渠夫仰臥門前氣塞回甦後詳問其故則曰重漢執吾頷頦盡力撑推則猝於喉骨間大出絶筋之聲而神昏氣窒云苦痛四日仍爲殞命乞依法償命發甘當部使之檢驗則初檢官西部都事李永翼以被打項致死懸錄實因覆檢官漢城主簿李奎南以被捽打項致死懸錄實因正犯李重漢招辭以爲鄭義福來到渠家門外大段辱說故聞極駭憤卽爲出去則義福先執渠頭䯻將欲毆打故渠亦執其頭䯻互相捽曳義福先仆渠隨仆其上伊時光景不過如斯初無手犯之事云任掌崔英得招辭以爲今月十七日致死人鄭義福之妻來見渠曰吾夫被打於李重漢今方委痛急來見之云故往見則義福委臥不能運動問其痛勢則義福妻曰被重漢揮捽因此項痛云此獄則考閱文案想像光景當初起鬧不過村女勃蹊之事而彼義福者禁止姑捨呼出其夫臨門言詰已極怪駭乃反不爲遜辭仍卽滾合互執其䯻撇捩推擠不幸一人先仆一人隨仆執䯻之手彼此不爲相捨非欲用力於項頸而自爾用力非欲就勢於頷頦而自至就勢猝乍之頃先仆者項折如使重漢果有乘憤逞憾之意則渠旣仆在其上拳之踢之容或似然而至於折其項初豈萌於心哉況屍帳中仰合他無痕損則屍親招中膝築等語自歸落空而殺人者死三尺至嚴毋論邂逅與故犯如不執䯻豈至仆他如不仆地豈至項折然則義福之死重漢烏得免償命之律而乃敢游辭漫漶終不輸款者萬萬狡惡請罪人李重漢更加嚴刑取服敎以正犯李重漢更加嚴刑期於得情近來殺獄多出於訓局軍才決鄭戊甲之案而重漢又出若使該帥紀律嚴明卒伍慴服寧或有是乎當該將臣爲先從重推考觀此卿曹完決文案會推招供未免草草此或尙諉之別無可問之端緖而所謂崔英得卽此獄詞證之肯綮初檢招十七日與覆檢招十八日相左雖無甚關於獄情何乃不爲更問以憑辜限之遠近乎且況莫嚴者實因懸錄而亦有無於法之措語何無請勘於檢官卿則推考
정조 24년 · 강
全羅監司趙宗鉉以各邑應資老人馳啓
정조 24년 · 강
有政吏曹判書徐龍輔兵曹判書金載瓉進
정조 24년 · 목
以金羲淳爲吏曹叅議尹師國爲知敦寧牟錫年等五十四人爲僉知老職加設也
정조 24년 · 강
以尹光顔爲輔德金羲淳爲兼輔德
정조 24년 · 목
敎曰銓官宮銜俱難數遞輔德之代兼輔德尹光顔今政下批金羲淳亦以兼輔德下批
정조 24년 · 강
行藥院入診及次對于熙政堂藥院都提調李時秀提調徐邁修副提調曺允大